Χοσέ Μανουέλ Μπέιρας

Ο **Χοσέ Μανουέλ Ιχίνιο Μπέιρας Τορράδο** (ισπ. *Xosé Manuel Hixinio Beiras Torrado*, γενν. 7 Απριλίου 1936) είναι Γαλικιανός Ισπανός οικονομολόγος, πολιτικός και διανοητής-συγγραφέας. Υπήρξε καθηγητής της Δομικής Οικονομίας στη Σχολή Οικονομικών Επιστημών στο Πανεπιστήμιο του Σαντιάγο ντε Κομποστέλα.

Ο Μπέιρας γεννήθηκε στο Σαντιάγο ντε Κομποστέλα, πρωτεύουσα της Γαλικίας, και αρχικώς σπούδασε Νομικά στο πανεπιστήμιο της πόλεως (πτυχίο το 1957). Ενδιαφερόταν όμως για τα οικονομικά και αμέσως μετά πήγε στο Παρίσι για να τα σπουδάσει στη Σορβόννη. Ταυτοχρόνως επωφελήθηκε για να μελετήσει τη γαλλική γλώσσα και λογοτεχνία. Επέστρεψε για ένα έτος στην Ισπανία και δίδαξε (1960) το πρώτο του πανεπιστημιακό μάθημα, στην Πολιτική Οικονομία, στο Πανεπιστήμιο Κομπλουτένσε της Μαδρίτης. Το 1961 έφυγε και πάλι για πρόσθετες σπουδές, αυτή τη φορά στη Σχολή Οικονομικών του Λονδίνου. Το 1970 εξέδωσε στη Μαδρίτη τη διδακτορική διατριβή του με τίτλο *Estructura y problemas de la poblacion gallega* (= «Δομή και προβλήματα του πληθυσμού της Γαλικίας»). Η διατριβή ήταν τόσο πλήρης, ώστε κέρδισε βραβείο και ο Μπέιρας έγινε απευθείας αναπληρωτής καθηγητής της Δομικής Οικονομίας στη γενέτειρά του.

Πολιτικοποιημένος από νωρίς, ήταν από τα ιδρυτικά μέλη του Κόμματος Σοσιαλιστών της Γαλικίας το 1963 (μυστικού και παράνομου βέβαια στην Ισπανία της δικτατορίας του Φράνκο) και έφθασε να γίνει γενικός γραμματέας του το 1971. Επί δημοκρατικού καθεστώτος, συμμετέσχε στην ίδρυση του Γαλικιανού Εθνικιστικού Μπλοκ (BNG) το 1982 και έφθασε να είναι μέλος του Εθνικού συμβουλίου του. Διετέλεσε βουλευτής στο τοπικό κοινοβούλιο της Γαλικίας επί αρκετές θητείες. Αφότου εγκατέλειψε την «πρώτη γραμμή» του BNG, αναμίχθηκε ενεργά σε κινήματα εναντίον της «παγκοσμιοποιήσεως», όπως το Altermundo και το Παγκόσμιο Κοινωνικό Φόρουμ (WSF) Σήμερα είναι ηγέτης της Εθνικιστικής Αδελφότητας «Ανανέωση», ενός κόμματος υπέρ της ανεξαρτησίας της Γαλικίας από την Ισπανία.

## Συγγραφικό έργο
Ο Μπέιρας είναι συγγραφέας με πολλά βιβλία και άρθρα πολιτικής και οικονομικών στο ενεργητικό του, ενώ ως διανοούμενος έχει επιδείξει και ενδιαφέρον για τη λογοτεχνία και τη μουσική (είναι επιπλέον ένας καλός πιανίστας). Συνέβαλε στην ίδρυση των εκδοτικών οίκων Editorial Galaxia και Edicións Laiovento. Αρθρογραφούσε τακτικά σε στήλη της εφημερίδας *Galicia Hoxe*, ενώ έχει δημοσιεύσει και στην εφημερίδα *A Nosa Terra* (= «Η γη μας» στη γαλικιανή γλώσσα), καθώς και στο έγκυρο περιοδικό πολιτισμού *Grial*. Μερικά σημαντικά έργα του είναι τα εξής:

* *Antígona* (μετάφραση στη γαλικιανή της *Αντιγόνης* του Ζαν Ανούιγ, μαζί με τον Xosé Luís Franco Grande), 1959
* *O problema do desenrolo na Galiza rural*, 1967
* *Introducción á economía galega de hoxe* (Beiras κ.ά.), 1969
* *Estructura y problemas de la población gallega*, 1970
* *O atraso económico de Galiza*, 1972
* *A Galiza rural na encrucillada*, 1975
* *Contaminación industrial e desenvolvimento*, 1975
* *O atraso e Nós. Aportación para un debate encol o atraso económico*, 1982
* *Dende Galiza: Marx. Homenaxe a Marx no 1º centenario da súa morte* (Beiras κ.ά.), 1984
* *Por unha Galiza liberada*, 1984
* *Constitución española e nacionalismo galego: unha visión socialista*, 1985
* *Prosas de combate e maldicer*, 1991
* *O estado da nación*, 1996
* *A poboación galega no século XX* (με τον A. López Rodríguez), 1999

## Δείτε επίσης
* Γαλικιανός εθνικισμός

## Παραπομπές


Κατηγορία:Ισπανοί οικονομολόγοι
Κατηγορία:Ισπανοί πολιτικοί
Κατηγορία:Ισπανοί συγγραφείς στα γαλικιανά
Κατηγορία:Απόφοιτοι του Πανεπιστημίου του Παρισιού
Κατηγορία:Απόφοιτοι της Σχολής Οικονομικών του Λονδίνου